Тарихъыр кIэлэцIыкIухэм къаIотэжьы | Адыгэ Макъ\nТарихъыр кIэлэцIыкIухэм къаIотэжьы\nТеатрэм и Илъэс фэгъэхьыгъэ апэрэ зэIухыгъэ зэнэкъокъур Мыекъуапэ культурэмкIэ и Унэу «Гигантым» щыкIуагъ. Къалэм икIэлэеджакIохэр зэIукIэгъухэм ахэлэжьагъэх.\nМыекъуапэ иадминистрацие культурэмкIэ и ГъэIорышIапIэ ипащэу Цэй Розэ къызэрэтиIуагъэу, кIэлэцIыкIухэмрэ ныбжьыкIэхэмрэ театральнэ искусствэм нахьышIоу фэгъэсэгъэнхэм, яшIэныгъэкIэ къахэщыхэрэм Iэпы­Iэгъу афэхъунхэм афэшI зэнэкъо­къур зэхащагъ.\nНысхъапэхэр, джэгуалъэхэр, нэмыкIхэри кIэлэеджакIохэм агъэфедэхэзэ, ярольхэр нахь гъэшIэгъонэу къызэрашIыщтым пылъыгъэх. Едзыгъохэм къашъо­хэр ащытлъэгъугъэх, орэдхэр ащызэхэтхыгъэх. Анахьэу къахэдгъэщырэр кIэлэцIыкIу театрэу «Аншлагым» Ленинград блокадэм фэгъэхьыгъэ едзыгъоу къыгъэ­лъэгъуагъэр ары.\n«Заом икIэлэцIыкIухэр» зыфиIорэ пычыгъом тарихъым инэкIубгъохэр хэолъагъох. ЦIыф­хэм гъомылапхъэр афикъурэп, унагъохэм сымаджэу арысхэм гумэкIыгъуабэ яI. Сабыйхэм ятэхэр, ашыпхъухэр заом имашIо хэтых, пыим пэуцужьыгъэх. Ленинград къаухъумэ, ТекIоныгъэм фэбанэх…\nКIэлэцIыкIухэр зэо лъэхъаным диштэу фэпагъэх. ЖэжъыехэмкIэ унагъом ищыкIэгъэщтхэр къащэ, хьалыгъу бзыгъэу нэбгырэ пэпчъ тефэрэр къыраты, фашист самолетхэр къашъхьэрыбыбагъэхэу бомбэхэр мамыр цIыфхэм къатырадзэх, машIом кIагъэсты…\nЗаом имэфэ къинхэр къызэранэкIыхи, пыир зэкIадзэжьыгъ. КIэлэцIыкIухэм ярольхэр дэгъоу къашIыгъэх, илъэс чыжьэхэу кинофильмэхэмкIэ алъэгъугъэ­хэр нэгум къыкIагъэуцох.\nЖъоныгъуакIэм иапэрэ ма­фэхэм осэшI купым зэфэхьысыжьхэр ышIыщтых, анахь дэгъу­хэм ацIэхэр къыриIощтых.